钦定古今图书集成/理学汇编/经籍典/第065卷
## 钦定古今图书集成/理学汇编/经籍典/第065卷

| 钦定古今图书集成 理学汇编 第六十五卷 |

| |

钦定古今图书集成理学汇编经籍典

第六十五卷目录

易经部汇考七

元郝经周易外传〈自序〉

郝经太极传〈自序〉

胡炳文周易本义通释〈自序　潘旦序〉

吴澂易纂言〈自序　观生跋　焦竑序〉

何中易类象〈自序　程钜夫后序〉

陈栎东阜老人百一易略〈自序　揭傒斯序〉

黄超然周易通义〈自序〉

黄超然周易发例〈自序〉

余阙易说〈戴良跋〉

保八易源奥义〈任士林序　牟𤩽跋〉

谢仲直易三图〈袁桷序〉

胡一桂易学启蒙翼传〈自序　后序〉

郑滁孙大易法象通赞〈自序　又进中天图表〉

齐履谦周易本说〈吴澂序〉

石一鳌周易互言总论〈吴澂序〉

俞琰周易集说〈自序　孟淳序　王都中序　李克宽序　白珽序　张瑛序

颜尧焕序　杨载序　黄溍序　干文傅序〉

俞琰易外别传〈自序　琰子仲温跋〉

纥石烈希元周易集传〈袁桷序〉

黄氏春台易图〈黄渊序〉

王天铎易学集说〈天铎子挥序〉

胡祗遹易直解〈王恽序〉

黄定子易说〈吴澂序〉

陈禧周易略例补释〈吴澂序〉

杨龙易说纲要〈吴澂序〉

侯克中大易通义〈袁桷序〉

程璹易学启蒙类编〈虞集序〉

经籍典第六十五卷

### 元郝经周易外传八十卷

### 按经自序孔子承三圣之易为之作传凡道德之要性命之理幽明之故生死之说天地人物之在夫意言象数之间者莫不充周表著推致其极易于是乎

集大成圣人大经大法之原，而不可加损焉。盖数圣
人之制作，孔子复“以圣述圣”故也。后之人德未至于
圣，欲以一己之见求夫数大圣人之意，虽弊精极神，
不免于猜揣料量之私，不能造夫真。是或有见焉，而
不能纯备，断然自作，则违戾远甚，是以纷纷藉藉，至
于今而不已也。夫《易》，圣人所以用道之书也。伏羲氏
按图画卦以述道，造书契以开斯文，统历数千百年，
至于黄帝、尧舜氏而法制始备。又历夏、商千有馀年，
而文王受命作周。重伏羲氏之卦，系之辞而命之为
《易》。圣子周公，心传口授，分其文而系之辞，以断其吉
凶。复六百有馀年，而孔子出焉。晚年读《易》，而韦编三
绝，以求三圣之意，于是退而修经，推皇帝王伯之心，
而本乎伏羲，终于五霸，列为四经，而为《易》作传，尊之
为经，以冠夫《诗》《书》《春秋》，使天下万世共用一道。举画
前之固有，重后之逆数，造无穷之形器，坏无穷之形
器，而一《易》之用，不可胜穷矣。则伏羲氏述道，文王述
伏羲，周公述文王，孔子述三圣，世代相去，若此其甚
远也，圣人之作，若此其鲜也；以圣述圣，若此其恭也。
至孔子而仅为成书，犹以为“书不尽言，言不尽意。”加
我数年，五十以学《易》，可以无大过，则《易》之大不能一
圣人。当一世而为之，必数圣人；数十百世而仅成。以
孔子之圣，不敢自作曲为之说，而犹以为未既尽，而
惧或有过。后之人乃欲以一己之私，遽述数千载之
德业、四圣人之能事，又辄自作为，不亦难矣哉！且自
孔子殁，曾子、子思、孟子得其传而著之书，虽皆《易》道，
而不及《易》中一言。继而火于秦，虽幸而以卜筮之，故
《易》之书独存。天下之人祗以卜筮视之，而其道不明
也。汉兴，言《易》，自田何求其所自，谓，孔子授之商瞿、子
木而授受及何，何为传数篇而不传。自是学各专门，
原远而末亦分矣。扬雄之学，最为深刻，准《易》作“元”，而
不述《易》道。东观学者虽盛，而祇为传注之学，亦各专
门自私，而明夫《易》道者亦鲜。魏正始间，王弼以二汉
之学为之注，唐世以为至当，而孔颖达为之疏，学者
至今宗之，殆亦专门之学也。寥寥千载，竟无圣人而
述圣人。家异传，人异义，《易》道不可复闻矣。故王通谓：
“九师兴而《易》道微，三传作而《春秋》散。恶其师而专，专
而分，分而异，卒使圣人之意不可得而见也。”宋兴，大
儒辈出，莫不以阐明《易》道为己任。于是华山陈抟肇

作传，直造先秦，布武圣门，其诸师友，更唱迭和，《易》道
几明。今二百馀年矣，学者复各擅其师传，立论，驰说
求新，角奇诞夸而自圣。言义理者不及象数，言象数
者不及义理，又往往杂入偏驳，小数，异端曲学，周卲、
程氏之学复昧没而不明。其诮王弼，蔑正义，厚诬妄
訾，悖理伤道者，不可胜纪，又甚于专门之弊矣。反复
坏烂，遂至此极。世代如是之远，圣人不作如是之久，
蠹食穿凿如是之众且多，又岂一人之专见臆度所
能蔽之哉？则圣人之意终不可得而见矣。窃尝以为，
后世虽无大圣人，兼综诸圣以述夫圣，如孔子之集
《大成》，苟不以一人自私，曲学自蔽，专门自圣，削去畦
町，芟夷滋蔓，排斥一我，开示公道，合汉魏唐宋诸儒
之学，顺考其往，逆征其来，积数千百年之学，问数十
百人之能事，契其所见，会其所得，合天下以一心，通
天下以一理，贯古今以一易，圣一而后世千之，溯流
求源，问津以济乎道，则亦庶乎其可也。故不自揆，尝
欲论次孔子以来述《易》而有合于圣人者，纂为一书，
而未能也。中统元年，诏经持节使宋。宋人馆于仪真，
留而不遣。五六年间，颇得肆意经传。及被劫杀，出居
别室，益旷寂无事。乃据所有书及故所记忆者，自孔
子以来迄于今，凡训诂论说，诸所注释，核其至精，去
其重复，义理象数，兼采并载，巨细不遗不征。其人唯
是是与，各以世代第其先后。凡诸经传子史百氏，《易》
之自出而不谬，圣人必当关涉引用者，亦各依世次
编入。其流入佛、老，异端曲说，非圣人意者，则尽刊黜。
夫汉魏传注之学，则至于魏王氏；唐宋论议之学，则
至于宋程氏。故备录二氏，以为诸家折衷。《经》有所见
闻者，则弥缝其阙而要终之。且征之历代之得失，以
为《易》之事业，穷原极委，致诸道《易》神之本然，以为一
经之纲领，疑而不可固必者，则存而弗论，以俟能者。
积成八十卷。又旁搜远蹈，创图立说，为《太极演》二十
卷，申明列圣及诸儒馀意，共为一百卷。《易》之成，俶落
周世，谓之《周易》。近来或单称《易》及《大易》等以为题而
不言周，有未当言者，故仍称《周易》。孔子为经作传，既
谓之传矣，后之人复为传注，则皆传外之传也，故曰
《外传》。且示不敢自同于圣人之作也。然亦未敢自为
成书。后来继今，别有所得，当复增入云。